Kongeriget Spaniens initiativ med henblik på vedtagelse af Rådets afgørelse om indførelse af en ordning for evaluering af de nationale retsregler om bekæmpelse af terrorisme og af gennemførelsen af disse regler

(2002/C 151/08)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel 29 og artikel 34, stk. 1 og stk. 2, litra c),

under henvisning til initiativ fra Kongeriget Spanien(1),

under henvisning til udtalelse fra Europa-Parlamentet(2), og

ud fra følgende betragtninger:

(1) Rådet (retlige og indre anliggender) besluttede den 20. september 2001, som det fremgår af punkt 15 i dets konklusioner, at pålægge Artikel 36-Udvalget at udarbejde en lettere og hurtigere udgave af den evalueringsordning, der er fastlagt i Rådets fælles aktion 97/827/RIA af 5. december 1997 vedrørende indførelse af en ordning for evaluering af, hvordan de internationale forpligtelser med hensyn til bekæmpelse af organiseret kriminalitet udmøntes og efterleves i de enkelte medlemsstater(3), med henblik på at fastlægge de nærmere bestemmelser for en peer-gruppe-evaluering af de nationale foranstaltninger til bekæmpelse af terrorisme.

(2) De nationale retsregler om bekæmpelse af terrorisme og gennemførelsen af disse regler bør forbedres.

(3) Udformningen af de nationale retsregler og gennemførelsen af dem påhviler i første række den enkelte medlemsstat, men i EU-regi underretter medlemsstaterne hinanden om reglernes indhold med henblik på at opnå en mere effektiv bekæmpelse af terrorisme.

(4) Der bør indføres en ordning, som på det samarbejdsområde, der er omhandlet i traktaten om Den Europæiske Union, giver medlemsstaterne mulighed for på lige fod og i gensidig tillid at evaluere deres respektive nationale retsregler om bekæmpelse af terrorisme og gennemførelsen af disse regler -

TRUFFET FØLGENDE AFGØRELSE:

Artikel 1

Indførelse af en evalueringsordning

1. Med forbehold af Det Europæiske Fællesskabs kompetence indføres der efter nedenstående regler en ordning for peer-gruppe-evaluering af de nationale retsregler om bekæmpelse af terrorisme og af gennemførelsen af disse regler, og navnlig af foranstaltningerne til bekæmpelse af terrorisme inden for rammerne af medlemsstaternes internationale samarbejde.

2. Alle medlemsstater forpligter sig til at sørge for, at deres nationale myndigheder samarbejder fuldt ud med de evalueringshold, der sammensættes i medfør af denne afgørelse med henblik på dens gennemførelse, og at det sker under overholdelse af de lovbestemmelser og etiske regler, der gælder i de enkelte medlemsstater.

Artikel 2

Evalueringsemner

1. I forbindelse med hver enkelt evaluering fastlægger Artikel 36-Udvalget på forslag af formandskabet det præcise emne for evalueringen og den rækkefølge, hvori medlemsstaterne skal evalueres.

På baggrund af det valgte konkrete evalueringsemne beslutter Artikel 36-Udvalget desuden, hvem der skal foretage evalueringen, eller om den i givet fald skal foretages af Artikel 36-Udvalget selv.

2. Evalueringen forberedes af formandskabet for Rådet med bistand fra Generalsekretariatet for Rådet, navnlig gennem nationale eksperter, der udstationeres til dette formål. Kommissionen tilknyttes fuldt ud dette arbejde.

3. Første evalueringsrunde skal være afsluttet senest ved udgangen af 2002.

Artikel 3

Udpegelse af eksperter

1. På formandskabets initiativ og senest 15 dage efter Artikel 36-Udvalgets beslutning om at indlede en evaluering vedrørende et konkret emne meddeler hver enkelt medlemsstat Generalsekretariatet for Rådet navnet på en til tre eksperter, som inden for det emne, evalueringen vedrører, har stor erfaring med bekæmpelse af terrorisme, og som er villige til at deltage i mindst én evaluering.

2. Formandskabet opstiller en liste over de eksperter, medlemsstaterne har udpeget, og sender den til Artikel 36-Udvalget eller i givet fald til den til formålet nedsatte arbejdsgruppe.

Artikel 4

Evalueringshold

1. Formandskabet sammensætter på grundlag af den i artikel 3, stk. 2, omhandlede liste et hold på to eksperter til at evaluere hver enkelt medlemsstat, idet det påser, at eksperterne ikke er statsborgere i den medlemsstat, der skal evalueres.

2. Navnene på de eksperter, der udvælges til hvert enkelt evalueringshold, meddeles Artikel 36-Udvalget eller i givet fald den til formålet nedsatte arbejdsgruppe.

3. Evalueringsholdet bistås i alle sine opgaver af Generalsekretariatet for Rådet.

Artikel 5

Udarbejdelse af et spørgeskema

Inden for det præcise emne, der fastlægges efter artikel 2, stk. 1, udarbejder formandskabet med bistand fra Generalsekretariatet for Rådet et spørgeskema, der benyttes ved evalueringen af samtlige medlemsstater, og forelægger Artikel 36-Udvalget eller i givet fald den til formålet nedsatte arbejdsgruppe dette spørgeskema til godkendelse. Formålet med spørgeskemaet er at indhente alle oplysninger af relevans for evalueringen. Den evaluerede medlemsstat påser, at spørgeskemaet besvares så fyldestgørende som muligt inden for en frist på en måned, og at alle nødvendige retlige bestemmelser og tekniske og praktiske oplysninger i givet fald vedlægges besvarelsen.

Artikel 6

Evalueringsbesøg

Når evalueringsholdet har modtaget besvarelsen af spørgeskemaet, aflægger det inden en måned besøg i den pågældende medlemsstat for - ifølge et besøgsprogram, der er opstillet af denne medlemsstat ud fra evalueringsholdets ønsker - at mødes med de politiske myndigheder, forvaltningsmyndighederne, politi- eller toldmyndighederne, retsmyndighederne eller enhver anden relevant myndighed.

Artikel 7

Udarbejdelse af et udkast til rapport

Senest 15 dage efter det i artikel 6 omhandlede besøg udarbejder evalueringsholdet et udkast til rapport, som det sender til den evaluerede medlemsstat, der skal afgive udtalelse inden for en frist på 15 dage. Hvis evalueringsholdet finder det nødvendigt, tilpasser det sin rapport på grundlag af den evaluerede medlemsstats bemærkninger hertil.

Artikel 8

Behandling og vedtagelse af rapporten

1. Formandskabet sender som fortroligt dokument udkastet til rapport til medlemmerne af Artikel 36-Udvalget eller i givet fald til den til formålet nedsatte arbejdsgruppe og medsender de af den evaluerede medlemsstats bemærkninger, som evalueringsholdet ikke måtte have inkorporeret i sit udkast.

2. Mødet i Artikel 36-Udvalget eller i givet fald i den til formålet nedsatte arbejdsgruppe indledes med, at medlemmerne af evalueringsholdet redegør for udkastet til rapport. Repræsentanten for den evaluerede medlemsstat fremsætter derefter de bemærkninger, oplysninger eller forklaringer, som han finder nødvendige. Artikel 36-Udvalget eller i givet fald den til formålet nedsatte arbejdsgruppe drøfter derpå udkastet til rapport og vedtager sine konklusioner ved konsensus.

3. Formandskabet orienterer en gang om året Rådet om resultatet af evalueringerne. Rådet kan, når det finder det nødvendigt, rette henstillinger til den berørte medlemsstat og opfordre den til at underrette det om de fremskridt, der gøres, inden for en af Rådet fastsat frist.

4. Under iagttagelse af artikel 9, stk. 2, orienterer formandskabet hvert år Europa-Parlamentet om gennemførelsen af evalueringsordningen.

5. Rådet træffer passende foranstaltninger, når en hel evalueringsrunde er afsluttet.

Artikel 9

Tavshedspligt

1. De enkelte evalueringshold har tavshedspligt med hensyn til oplysninger, de måtte komme i besiddelse af under deres arbejde. Medlemsstaterne sikrer sig med henblik herpå, at de eksperter, de har udpeget i henhold til artikel 3, om nødvendigt er sikkerhedsgodkendt på et passende niveau.

2. Den rapport, der udarbejdes som led i denne afgørelse, er fortrolig. Den evaluerede medlemsstat kan dog på eget ansvar offentliggøre rapporten. Den skal indhente Rådets samtykke, hvis den kun agter at offentliggøre dele af rapporten.

Artikel 10

Evaluering af ordningen

Senest når alle medlemsstater har været igennem deres første evaluering, gennemgår Rådet ordningens bestemmelser og anvendelsesområde og tilpasser om nødvendigt denne afgørelse.

Artikel 11

Virkning

Denne afgørelse har virkning fra dagen for offentliggørelsen i De Europæiske Fællesskabers Tidende.

Udfærdiget i Bruxelles, den ...

På Rådets vegne

...

Formand

(1) EFT ... af ...

(2) EFT ... af ...

(3) EFT L 344 af 15.12.1997, s. 7.